Pavlova druga poslanica Korinćanima (Šarić)/Glava 5.
1 Jer znamo, da kad se ova zemaljska naša kuća ili šator rastoči, imamo zgradu od Boga, kuću nerukotvorenu, vječnu na nebesima. 

2 Jer za tim uzdišemo, želeći obući se u svoj nebeski stan; 

3 Samo da se nađemo obučeni, a ne goli! 

4 Jer dok smo u ovom šatoru, uzdišemo pritisnuti, jer nećemo da se svučemo, nego da se na to obučemo, tako da život proguta, što je smrtno. 

5 A koji nas za to pripravlja, Bog je, koji nam dade zalog Duha. 

6 Zato se jednako uzdamo čvrsto, jer znamo, da, dok smo u tijelu, u tuđini smo, daleko od Gospodina; 

7 Jer putujemo u vjeri, a ne u gledanju. 

8 Ali se čvrsto uzdamo i volimo većma otići od tijela i unići Gospodinu 

9 Zato se i trsimo, da mu se dopadnemo, ili odlazili ili ulazili. 

10 Jer nam se svima valja javiti na sudu Kristovu, da primi svaki prema tome, kako je činio u tijelu svojemu dobro ili zlo. 

11 Znajući dakle strah Gospodnji ljude svjetujemo, a Bogu smo poznati; a nadam se, da smo i u vašim savjestima poznati. 

12 Jer se ne preporučujemo opet vama, nego vam dajemo prigodu, da se ponosite s nama, da imate što odgovoriti onima, koji se diče onim, što je na licu, a ne u srcu. 

13 Jer bilo da se odviše hvalimo, zbog Boga je, bilo da smo smjerni, zbog vas je. 

14 Jer ljubav Kristova nagoni nas, kad ovako sudimo: ako je jedan za sve umro, to su svi umrli; 

15 I za sve je umro, da i oni, koji žive, ne žive više sebi, nego onome, koji je za njih umro i uskrsnuo. 

16 Zato mi od sada nikoga ne poznajemo po tijelu; i ako Krista poznajemo po tijelu, ali ga sad više ne poznajemo. 

17 Ako je dakle tko u Kristu, to je on novo stvorenje, to je staro prošlo, gle, sve je novo postalo. 

18 Ali je sve od Boga, koji pomiri nas sa sobom po Kristu i dade nam službu pomirenja. 

19 Jer je Bog bio, koji je u Kristu pomirio svijet sa sobom, ne računajući im prestupaka njihovih i metnuvši u nas riječ pomirenja 

20 Za Krista smo dakle poslanici, jer Bog kao da opominje po nama. Molimo mjesto Krista: Pomirite se s Bogom! 

21 Njega, koji nije poznao grijeha, učini za nas grijehom, da mi postanemo pravda Božja u njemu. 

Pavlova druga poslanica Korinćanima (Šarić)